ΚΑΝΟΝΙΣΜΟΣ (ΕΟΚ) αριθ. 3564/80 ΤΟΥ ΣΥΜΒΟΥΛΙΟΥ της 22ας Δεκεμβρίου 1980 περί εφαρμογής της αποφάσεως αριθ. 3/80 της Μικτής Επιτροπής ΕΟΚ-Σουηδίας περί τροποποιήσεως του πρωτοκόλλου αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας, ώστε να ληφθεί υπόψη η προσχώρηση της Ελληνικής Δημοκρατίας στην Κοινότητα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,

την πρόταση της Επιτροπής,

Εκτιμώντας:

ότι η συμφωνία μεταξύ της Ευρωπαϊκής Οικονομικής Κοινότητος και του Βασιλείου της Σουηδίας (1) υπεγράφη στις 22 Ιουλίου 1972 και άρχισε να ισχύει την 1η Ιανουαρίου 1973-

ότι η συμφωνία μεταξύ των Κρατών Μελών της Ευρωπαϊκής Κοινότητος Άνθρακος και Χάλυβος και της εν λόγω Κοινότητος, αφ' ενός, και του Βασιλείου της Σουηδίας, αφ' ετέρου (2), υπεγράφη στις 22 Ιουλίου 1972 και άρχισε να ισχύει την 1η Ιανουαρίου 1974-

ότι, σύμφωνα με τα άρθρα 11 και 9 αντιστοίχως, των πρωτοκόλλων που προσαρτήθηκαν στις ως άνω συμφωνίες μετά την προσχώρηση της Ελληνικής Δημοκρατίας στην Κοινότητα, και που αποτελούν αναπόσπαστο μέρος αυτών των συμφωνιών, η Μικτή Επιτροπή ΕΟΚ-Σουηδίας, εξέδωσε την απόφαση αριθ. 3/80 περί τροποποιήσεως του πρωτοκόλλου αριθ. 3, ώστε να ληφθεί υπόψη η προσχώρηση της Ελληνικής Δημοκρατίας στην Κοινότητα-

ότι είναι σκόπιμο να θέσει σε εφαρμογή την απόφαση αυτή στην Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την εφαρμογή της συμφωνίας μεταξύ της Ευρωπαϊκής Οικονομικής Κοινότητος και του Βασιλείου της Σουηδίας, η απόφαση αριθ. 3/80 της Μικτής Επιτροπής εφαρμόζεται στην Κοινότητα.

Το κείμενο της αποφάσεως προσαρτάται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 22 Δεκεμβρίου 1980.

Για το Συμβούλιο

Ο Πρόεδρος

J. SANTER

(1) ΕΕ αριθ. Ν 300 της 31.12.1972, σ. 97.

(2) ΕΕ αριθ. Ν 350 της 19.12.1973, σ. 91.

ΑΠΟΦΑΣΗ αριθ. 3/80 ΤΗΣ ΜΙΚΤΗΣ ΕΠΙΤΡΟΠΗΣ περί τροποποιήσεως του πρωτοκόλλου αριθ. 3 περί του ορισμού της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας, ώστε να ληφθεί υπόψη η προσχώρηση της Ελληνικής Δημοκρατίας στην Κοινότητα

Η ΜΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία μεταξύ της Ευρωπαϊκής Οικονομικής Κοινότητος και του Βασιλείου της Σουηδίας, που υπεγράφη στις Βρυξέλλες στις 22 Ιουλίου 1972,

το πρωτόκολλο που προσηρτήθη σ' αυτή τη συμφωνία μετά την προσχώρηση της Ελληνικής Δημοκρατίας στην Κοινότητα, και ιδίως το άρθρο 11,

τη συμφωνία μεταξύ των Κρατών Μελών της Ευρωπαϊκής Κοινότητος Άνθρακος και Χάλυβος και της εν λόγω Κοινότητος, αφ' ενός, και του Βασιλείου της Σουηδίας, αφ' ετέρου, που υπεγράφη στις Βρυξέλλες στις 22 Ιουλίου 1972,

το πρόσθετο πρωτόκολλο που προσηρτήθη σ' αυτή την τελευταία συμφωνία συνεπεία της προσχωρήσεως της Ελληνικής Δημοκρατίας στην Κοινότητα, και ιδίως το άρθρο 9,

Εκτιμώντας:

ότι το πρωτόκολλο αριθ. 3 σχετικά με τον ορισμό της εννοίας "καταγόμενα προϊόντα" ή "προϊόντα καταγωγής" και των μεθόδων διοικητικής συνεργασίας πρέπει να τροποποιηθεί, συνεπεία της προσχωρήσεως της Ελλάδος στις Ευρωπαϊκές Κοινότητες, τόσο από τεχνική άποψη, όσο και από την άποψη των μεταβατικών διατάξεων που είναι αναγκαίες για μια καλή εφαρμογή του εμπορικού καθεστώτος όπως προβλέπεται στα πρωτόκολλα που υπεγράφησαν συνεπεία της προσχωρήσεως της Ελληνικής Δημοκρατίας στην Κοινότητα-

ότι οι μεταβατικές διατάξεις πρέπει να εξασφαλίζουν τη σωστή εφαρμογή αυτών των εμπορικών διατάξεων μεταξύ της Κοινότητος υπό τη σύνθεση που είχε προ της προσχωρήσεως της Ελλάδος (η οποία στο εξής θα αναφέρεται ως Κοινότης των εννέα) και της Ελληνικής Δημοκρατίας αφ' ενός, και του Βασιλείου της Σουηδίας αφ' ετέρου,

ΑΠΟΦΑΣΙΖΕΙ:

Άρθρο 1

1. Στο άρθρο 9 παράγραφος 5, μετά τις λέξεις "UDSTEDT EFTERFOLGENDE" παρατίθενται οι λέξεις "ΕΚΔΟΘΕΝ ΕΚ ΤΩΝ ΥΣΤΕΡΩΝ".

2. Στο άρθρο 9 παράγραφος 6, μετά τη λέξη "DUPLICATE", προστίθεται η λέξη "ΑΝΤΙΓΡΑΦΟ".

3. Στο άρθρο 13 παράγραφος 5, μετά τις λέξεις "Vereenvoudigde procedure", προστίθεται η φράση "απλουστευμένη διαδικασία".

4. Στο άρθρο 24 παράγραφος 2, μετά την περίπτωση "Ιρλανδία", προστίθεται νέα περίπτωση "Ελλάδα".

5. Στο άρθρο 25 παράγραφος 1 περίπτωση β) 1 και γ) οι λέξεις "στην αρχική της σύνθεση ή από την Ιρλανδία" αντικαθίστανται από τις λέξεις "στην αρχική της σύνθεση, από την Ιρλανδία ή από την Ελλάδα".

6. Στο άρθρο 25 παράγραφος 2 μετά τις λέξεις "ART.25.1 OPFYLDT", προστίθενται οι λέξεις "ΕΦΑΡΜΟΓΗ ΑΡΘΡΟΥ 25.1".

Άρθρο 2

1. Το άρθρο 23 παράγραφος 1 τροποποιείται με την προσθήκη του εξής νέου εδαφίου:

"Ωστόσο, κατά παρέκκλιση αυτής της τελευταίας διατάξεως σχετικά με τα προϊόντα καταγωγής, δεν δύναται να χορηγηθεί επιστροφή ή απαλλαγή των δασμών, υφ' οιανδήποτε μορφή, για τα προϊόντα καταγωγής που υπάγονται στη συμφωνία ΕΚΑΧ-Σουηδίας προερχόμενα από την Ελλάδα, είτε αυτά χρησιμοποιηθούν για την κατασκευή προϊόντων στην Κοινότητα των εννέα ή στην Σουηδία, για τα οποία έχει εκδοθεί πιστοποιητικό κυκλοφορίας EUR.1, ή έχει συνταχθεί έντυπο EUR.2 στην Κοινότητα των εννέα ή στη Σουηδία, είτε επανεξάγονται στην κατάσταση που ευρίσκονται από το έδαφος των ως άνω κρατών, με πιστοποιητικό κυκλοφορίας EUR.1 ή έντυπο EUR.2, που εξεδόθη ή συνετάγη στην Κοινότητα των εννέα ή στη Σουηδία."

2. Το άρθρο 25 τροποποιείται με την προσθήκη της εξής παραγράφου 5:

"5. Όταν, δυνάμει του άρθρου 3 του προσθέτου πρωτοκόλλου της συμφωνίας ΕΚΑΧ-Σουηδίας, επιφυλάσσεται διαφορετική δασμολογική μεταχείριση στις εισαγωγές στη Σουηδία από την Ελλάδα ή από την Κοινότητα των εννέα, η ειδική μεταχείριση που επιφυλάσσεται στην Ελλάδα ισχύει για κάθε προϊόν καταγωγής Κοινότητος που συνοδεύεται από πιστοποιητικό κυκλοφορίας ΕUR.2, που εξεδόθη ή συνετάγη στην Ελλάδα."

3. Στην επεξηγηματική σημείωση αριθ. 8 του παραρτήματος I, μετά το πρώτο εδάφιο, προστίθεται το εξής εδάφιο:

"Για την εφαρμογή του άρθρου 23 παράγραφος 1 η έκφραση που χρησιμοποιείται στο δεύτερο εδάφιο "απαλλαγή από δασμούς υφ' οιανδήποτε μορφή" καλύπτει, στην περίπτωση εμπορευμάτων που επανεξάγονται στην κατάσταση που ευρίσκονται, και την εφαρμογή καθεστώτων που εφαρμόζονται στις ελεύθερες ζώνες, στην τελωνειακή αποταμίευση ή για τη διαμετακόμιση μέσω Σουηδίας ή μέσω της Κοινότητος προς ένα άλλο προορισμό, καθώς και κάθε άλλου καθεστώτος όπου οι δασμοί εισπράττονται μόνο αν τα εμπορεύματα αυτά έχουν διατεθεί σε ανάλωση."

Άρθρο 3

Η παρούσα απόφαση αρχίζει να ισχύει την 1η Ιανουαρίου 1981.

Το άρθρο 2 ισχύει μέχρι τις 31 Δεκεμβρίου 1985.

Για τη Μικτή Επιτροπή

Ο Πρόεδρος